**Jared Aulin** (s. 15. maaliskuuta 1982 Calgary, Alberta, Kanada) on kanadalainen jääkiekkoilija, joka pelaa Sveitsin toiseksi korkeimmalla sarjatasolla National League B -joukkue Rapperswil-Jona Lakersissa. Hän on pelipaikaltaan keskushyökkääjä, jonka vahvuuksiin kuuluu pelintekeminen, ylivoimapelaaminen, pelikäsitys, kiekolliset taidot ja luistelu. Aulin on kärsinyt urallaan useista loukkaantumisista. Hän laukoo oikealta.

Ura
---

Aulin Leksands IF:n paidassa kaudella 2010–2011.
### Seuraura

#### Junioriura

Kamloops Blazers varasi Aulinin kuudentena pelaajana WHL:ään vuonna 1997. Hän pelasi kauden 1997–1998 vielä suurimmaksi osaksi AMBHL-joukkue Airdrie Extremessä, mutta sai myös tililleen kaksi WHL-ottelua. WHL:n tulokaskausi 1998–1999 toi Aulinille 55 runkosarjaottelussa 26 tehopistettä. Seuraavalla kaudella 1999–2000 hän oli tehoilla 17+38=55 joukkueen neljänneksi paras pistemies. Aulin pelasi kauden aikana myös CHL Top Prospects Gamessa. Colorado Avalanche varasi hänet lopulta toisella kierroksella 47. pelaajana NHL:n varaustilaisuudessa 2000. Helmikuussa 2001 Aulinin oikeudet kaupattiin kuitenkin Los Angeles Kingsiin Adam Deadmarshin, Aaron Millerin sekä vuosien 2001 ja 2003 ensimmäisen kierroksen varausvuorojen kanssa vaihdossa Rob Blakeen ja Steven Reinprechtiin.

Kaudella 2000–2001 Aulin voitti tehoilla 31+77=108 Blazersin sisäisen piste- ja syöttöpörssin. Hän jakoi myös koko WHL:n syöttöpörssin voiton Red Deer Rebelsin Justin Mapletoftin kanssa ja sijoittui pistepörssissä kolmanneksi. Aulin valittiin kauden päätteeksi liigan itäisen konferenssin ensimmäiseen tähdistökentälliseen. Viimeisellä WHL-kaudellaan 2001–2002 hän nousi Blazersin kapteeniksi. Aulin pelasi loukkaantumisten takia runkosarjassa vain 46 ottelua, mutta teki niissä tehot 33+34=67, joilla hän voitti joukkueensa sisäisen maalipörssin ja oli Blazersin toiseksi paras pistemies Scottie Upshallin jälkeen. Aulin valittiin kauden päätteeksi taas WHL:n itäisen konferenssin ensimmäiseen tähdistökentälliseen.

#### Ammattilaisura

Aulin siirtyi kaudeksi 2002–2003 kolmivuotisella tulokassopimuksella Los Angeles Kingsin organisaatioon. Hän pelasi suurimman osan kaudestaan AHL-joukkue Manchester Monarchsissa, jonka neljänneksi paras pistemies Aulin oli tehtyään 44 runkosarjaottelussa tehot 12+32=44. Hän pelasi kauden aikana myös 17 NHL-ottelua Kingsissä tehopistein 2+2=4. Aulin teki molemmat maalinsa 7. helmikuuta 2003 joukkueen 8–2-voittoon päättyneessä ottelussa Carolina Hurricanesia vastaan. 

Syksyllä 2003 Aulin loukkasi harjoitusottelussa olkapäänsä ja sivussa lähes koko runkosarjan 2003–2004. Siirtotakarajalla, maaliskuussa 2004 hänet kaupattiin Washington Capitalsiin vaihdossa Anson Carteriin. Aulin pelasi loppukaudesta sen farmijoukkue Portland Piratesissa kymmenen runkosarja- ja kuusi playoff-ottelua. Kauden 2004–2005 hän pelasi siellä kokonaan, osaksi NHL:n työsulun vuoksi. Aulin oli tehoilla 11+28=39 joukkueen toiseksi paras syöttäjä sekä kolmanneksi paras pistemies Graham Minkin ja Boyd Gordonin kanssa. Elokuussa 2005 hän teki vuoden mittaisen jatkosopimuksen Capitalsin kanssa. Aulin pelasi kauden 2005–2006 kuitenkin kokonaan sen uudessa farmijoukkueessa, Hershey Bearsissa. 

Lokakuussa 2006 Aulin teki vapaana agenttina sopimuksen AHL-joukkue Springfield Falconsin kanssa. 13 pelaamansa ottelun jälkeen hän loukkasi taas olkapäänsä, purki marraskuussa sopimuksensa ja oli sivussa koko loppukauden 2006–2007. Kesällä 2007 Aulin pelasi Calgaryssä paikallista kesäkiekkosarjaa TH Pirates -nimisessä joukkueessa. Johtaessaan sarjan pistepörssiä hän joutui ottelussa Nordiquesia vastaan Quinn Risdonin vaarallisen mailaniskun kohteeksi. Aulin makasi jäällä useita minuutteja ja kuljetettiin sairaalaan. Hän sai aivotärähdyksen ja myös Aulinin kaulavaltimo turposi. Tilannetta verrattiin NHL:ssä helmikuussa 2000 sattuneeseen välikohtaukseen, jossa Boston Bruinsin Marty McSorley löi Vancouver Canucksin Donald Brashearia mailalla takaapäin päähän ja sai tapahtuneesta myöhemmin myös ehdollisen vankeusrangaistuksen aseellisesta pahoinpitelystä. Risdon tosin löi Aulinia mailalla edestäpäin. Aulin siirtyi myöhemmin kaudella 2007–2008 Calgaryn yliopistojoukkueeseen. Hänestä tuli historian ensimmäinen CIS:ään palannut NHL-pelaaja 20 vuoteen.

Aulin osallistui syksyllä 2009 Columbus Blue Jacketsin harjoitusleirille. Lokakuussa hän siirtyi try-outille sen farmijoukkue Syracuse Crunchiin, jonne Aulin sai loppukauden 2009–2010 kattavan jatkosopimuksen tammikuussa 2010. Hän oli tehoilla 16+21=37 joukkueen kolmanneksi paras pistemies. Syksyllä 2010 Aulin kävi try-outilla Edmonton Oilersissa, mutta jätti harjoitusleirin syyskuun lopulla. Lokakuussa hän siirtyi vuoden mittaisella sopimuksella Ruotsin toiseksi korkeimmalla sarjatasolla, HockeyAllsvenskanissa pelaavaan Leksands IF:ään.

Kaudeksi 2011–2012 Aulin siirtyi vuoden mittaisella sopimuksella Örebro HK:n riveihin. Hän voitti tehoilla 25+33=58 joukkueen sisäisen piste- ja syöttöpörssin. Aulin sijoittui koko HockeyAllsvenskanin pistepörssissä kolmanneksi. Huhtikuussa 2012 hän teki vuoden mittaisen jatkosopimuksen Örebron kanssa. Kaudella 2012–2013 Aulin voitti koko Allsvenskanin syöttöpörssin ja jakoi pistepörssin voiton IK Oskarshamnin Evan McGrathin kanssa tehoilla 16+34=50. Hän kuitenkin loukkaantui runkosarjan viimeisissä otteluissa, eikä pelannut enää Kvalserienissä. Örebron kausi päättyi sarjanousuun SHL:ään. Kaudella 2013–2014 Aulin nousi joukkueen varakapteeniksi. Hän oli tehoilla 7+20=27 Örebron paras syöttäjä sekä toiseksi paras pistemies Daniel Sondellin kanssa. Aulin jakoi Sondellin kanssa myös kevään 2014 Kvalserienin pistepörssin voiton tehoilla 2+7=9. Huhtikuussa 2014 hän teki vuoden mittaisen jatkosopimuksen Örebron kanssa.

Aulin siirtyi kaudeksi 2015–2016 vuoden mittaisella sopimuksella Sveitsin toiseksi korkeimmalle sarjatasolle National League B -joukkue Rapperswil-Jona Lakersiin.

### Maajoukkueura

Aulin pelasi alle 20-vuotiaiden MM-kilpailuissa vuonna 2002, jolloin hän voitti hopeaa ja oli tehoilla 4+5=9 Kanadan toiseksi paras pistemies Brad Boyesin jälkeen. Aulin pelasi myös alle 18-vuotiaiden neljän maan turnauksessa vuonna 1999 voittaen kultaa.

Aulin edusti myös Kanadan A-maajoukkuetta Deutschland Cupissa vuonna 2014.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 1996–1997 | Airdrie Extreme | AMBHL | 33 | 30 | 25 | 55 | 28 | – | – | – | – | – |
| 1997–1998 | Airdrie Extreme | AMBHL | 55 | 42 | 61 | 103 | 76 | – | – | – | – | – |
|  | Kamloops Blazers | WHL | 2 | 0 | 0 | 0 | 0 | – | – | – | – | – |
| 1998–1999 | Kamloops Blazers | WHL | 55 | 7 | 19 | 26 | 23 | 13 | 1 | 3 | 4 | 2 |
| 1999–2000 | Kamloops Blazers | WHL | 57 | 17 | 38 | 55 | 70 | 4 | 0 | 1 | 1 | 6 |
| 2000–2001 | Kamloops Blazers | WHL | 70 | 31 | 77 | 108 | 62 | 4 | 0 | 2 | 2 | 0 | Ykköstähdistö |
| 2001–2002 | Kamloops Blazers | WHL | 46 | 33 | 34 | 67 | 80 | 4 | 1 | 2 | 3 | 2 | Ykköstähdistö |  |  |  |  |  | JMM | 7 | 4 | 5 | 9 | 4 |
| 2002–2003 | Manchester Monarchs | AHL | 44 | 12 | 32 | 44 | 21 | 3 | 0 | 4 | 4 | 0 |
|  | Los Angeles Kings | NHL | 17 | 2 | 2 | 4 | 0 | – | – | – | – | – |
| 2003–2004 | Portland Pirates | AHL | 10 | 2 | 1 | 3 | 4 | 6 | 1 | 1 | 2 | 4 |
| 2004–2005 | Portland Pirates | AHL | 65 | 11 | 28 | 39 | 30 | – | – | – | – | – |
| 2005–2006 | Hershey Bears | AHL | 61 | 11 | 28 | 39 | 38 | 5 | 0 | 0 | 0 | 6 |
| 2006–2007 | Springfield Falcons | AHL | 13 | 2 | 2 | 4 | 2 | – | – | – | – | – |
| 2007–2008 | Univ. of Calgary | CIS | 16 | 14 | 20 | 34 | 22 | – | – | – | – | – |
| 2008–2009 | ei pelannut |  |  |  |  |  |  |  |  |  |  |  |
| 2009–2010 | Syracuse Crunch | AHL | 64 | 16 | 21 | 37 | 36 | – | – | – | – | – |
| 2010–2011 | Leksands IF | Allsvenskan | 36 | 10 | 20 | 30 | 28 | – | – | – | – | – |
| 2011–2012 | Örebro HK | Allsvenskan | 49 | 25 | 33 | 58 | 24 | – | – | – | – | – |
| 2012–2013 | Örebro HK | Allsvenskan | 48 | 16 | 34 | 50 | 34 | – | – | – | – | – |
| 2013–2014 | Örebro HK | SHL | 50 | 7 | 20 | 27 | 36 | – | – | – | – | – |
| 2014–2015 | Örebro HK | SHL | 47 | 7 | 17 | 24 | 6 | 3 | 0 | 2 | 2 | 2 |
| 2015–2016 | Rapperswil-Jona Lakers | NLB | 45 | 11 | 34 | 45 | 22 | 12 | 3 | 6 | 9 | 0 |
| 2016–2017 | Rapperswil-Jona Lakers | NLB | 47 | 7 | 17 | 24 | 6 | 3 | 0 | 2 | 2 | 2 |
| 2017–2018 | Rapperswil-Jona Lakers | NLB | 47 | 19 | 35 | 54 | 24 | 14 | 2 | 6 | 8 | 14 |
| 2018–2019 | Rapperswil-Jona Lakers | NLA | 39 | 11 | 35 | 46 | 18 | 13 | 4 | 10 | 14 | 2 |
|  | Straubing Tigers | DEL | 19 | 1 | 9 | 10 | 0 | 2 | 0 | 0 | 0 | 0 |
| 1 kausi | yhteensä | NHL | 17 | 2 | 2 | 4 | 0 | – | – | – | – | – |
| 6 kautta | yhteensä | AHL | 257 | 54 | 112 | 166 | 131 | 14 | 1 | 5 | 6 | 10 |
| 4 kautta | yhteensä | NLB | 131 | 41 | 104 | 145 | 64 | 39 | 9 | 22 | 31 | 16 |
| 3 kautta | yhteensä | Allsvenskan | 133 | 51 | 87 | 138 | 86 | – | – | – | – | – |
| 2 kautta | yhteensä | SHL | 97 | 14 | 37 | 51 | 42 | 3 | 0 | 2 | 2 | 2 |

Lähteet
-------

* Jared Aulin The Internet Hockey Databasessa (englanniksi)
* Jared Aulin Legends of Hockey -sivustolla (englanniksi)
* Jared Aulin *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6 7  Jared Aulin *Elite Prospects*. Everysport Media Group AB.  (englanniksi)
2. 1 2 3 4  Jared Aulin The Internet Hockey Databasessa (englanniksi)
3. ↑  Elliott, Helene: Blake Traded to Avalanche  22.2.2001. CALGARY, Canada:  Los Angeles Times. Viitattu 3.11.2012. (englanniksi)
4. ↑  Jared Aulin Avalanchen organisaatiosta LA Kingseihin  23.3.2001. Jatkoaika.com. Viitattu 3.11.2012.
5. 1 2  Jared Aulin Legends of Hockey -sivustolla (englanniksi)
6. ↑  Washington gets injured forward Aulin  9.3.2004. WASHINGTON:  ESPN. Viitattu 3.11.2012. (englanniksi)
7. ↑  Siirtotakaraja ohi: Sanderson Canucksiin, Bala Avalancheen  9.3.2004. Jatkoaika.com. Viitattu 3.11.2012.
8. ↑  Francis, Eric: 'I'm done with it'  13.7.2007. Canoe.ca. Viitattu 3.11.2012. (englanniksi)[vanhentunut linkki]
9. ↑  Oilers trim roster by six  27.9.2010. Edmonton Oilers. Viitattu 3.11.2012. (englanniksi)
10. ↑  Pettersson, Robert: Leksand värvar ny center *Hockeysverige.se*.  29.10.2010. NewsMe. Viitattu 3.11.2012. (ruotsiksi)[vanhentunut linkki]
11. ↑  Pettersson, Robert: Aulin klar för Örebro *Hockeysverige.se*.  28.6.2011. NewsMe. Viitattu 3.11.2012. (ruotsiksi)
12. ↑  Vincent, Patrik: Jared Aulin spelar vidare i Örebro!!!  3.4.2012. Örebro Hockey. Viitattu 3.11.2012. (ruotsiksi)[vanhentunut linkki]
13. ↑  Gullbrand, Johannes: Örebro Hockey presenterade fyra nya spelare  10.4.2014. SHL AB. Viitattu 2.1.2015. (ruotsiksi)
14. ↑  Mit kanadischer Offensivpower in die neue Saison *Lakers.ch*.  23.6.2015. Rapperswil-Jona Lakers.  Arkistoitu 24.6.2015. Viitattu 23.6.2015. (saksaksi)
15. ↑  Forty-four of Canada's top junior hockey players invited to Canada's National Junior Team's Development Camp August 1-10, 2001 in Calgary, AB  12.6.2001. CALGARY, ALBERTA:  Hockey Canada. Viitattu 23.12.2013. (englanniksi)